和趙使君喜雨
作者：陽枋
朝代：宋

paragraphs: 舉頭日日雲如血，遍走羣祠腰漫折。
惻隠存君一念間，造物於人豈終絕。
天眼豁隨公道開，宵人於此何有哉。
煩歊陡逐苛條去，甘澤端從德意來。
公心與天同一宇，那是經生分別處。
佳句催成頭上雲，仁言散作空中雨。
開軒對雨卜香秔，鈴閣無風還自凉。
新詩寫出天人際，賡歌細與問蒼蒼。